Te Ato Yehowa Odasefoi Ashiɛmɔ Nitsumɔ Lɛ He Gbɛjianɔ Ahã Tɛŋŋ?\nTe Ato Wɔ-Maŋtsɛyeli Shiɛmɔ Nitsumɔ Lɛ He Gbɛjianɔ Ahã Tɛŋŋ?\nBe ni eshwɛ fioo ni Yesu baagbo lɛ, ewie akɛ: “Abaashiɛ Maŋtsɛyeli lɛ he sane kpakpa nɛɛ yɛ shikpɔŋ lɛ nɔ fɛɛ koni akɛye jeŋmaji lɛ fɛɛ odase, ni no sɛɛ lɛ naagbee lɛ baaba.” (Mateo 24:14) Shi te abaafee tɛŋŋ ashiɛ kɛkpele jeŋ muu lɛ fɛɛ lɛ? Abaanyiɛ nɔkwɛmɔnɔ ni Yesu fee be ni eyɔɔ shikpɔŋ lɛ nɔ lɛ sɛɛ.​—Luka 8:1.\nWɔbɔɔ mɔdɛŋ ni wɔya mɛi aŋɔɔ yɛ amɛshĩai amli. Yesu tsɔɔ ekaselɔi lɛ ni amɛshiɛ sane kpakpa lɛ yɛ shĩa fɛɛ shĩa. (Mateo 10:11-13; Bɔfoi 5:42; 20:20) Atsɔɔ nakai klɛŋklɛŋ afii 100 lɛ mli shiɛlɔi lɛ hei pɔtɛi ni amɛyashiɛ yɛ. (Mateo 10:5, 6; 2 Korintobii 10:13) Nakai nɔŋŋ ŋmɛnɛ lɛ, ato wɔshiɛmɔ nitsumɔ lɛ he gbɛjianɔ jogbaŋŋ, ni asafo fɛɛ asafo yɛ he ko pɔtɛɛ ni akɛhã lɛ ni eshiɛ yɛ. Enɛ yeɔ ebuaa wɔ ni wɔtsuɔ famɔ ni Yesu kɛhã akɛ “wɔshiɛ wɔtsɔɔ maŋbii lɛ ni wɔye odase fitsofitso” lɛ he nii.​—Bɔfoi 10:42.\nWɔbɔɔ mɔdɛŋ ni wɔshiɛ wɔhã mɛi yɛ he fɛɛ he ni wɔbaana amɛ yɛ. Yesu shiɛ hu yɛ hei ni enaa mɛi yɛ, tamɔ ŋshɔnaa kɛ maŋ nubui ahe, ni ekɛfee nɔkwɛmɔnɔ ehã wɔ. (Marko 4:1; Yohane 4:5-15) Wɔ hu wɔkɛ mɛi gbaa Biblia mli sane yɛ gbɛjegbɛi ahe, nitsumɔhei, shisharamɔhei, kɛ hei krokomɛi fɛɛ ni mɛi yɔɔ. Agbɛnɛ hu, wɔshiɛɔ wɔhãa mɛi yɛ tɛlifoŋ nɔ. Kɛ́ wɔná hegbɛ ni sa lɛ, wɔyeɔ wɔkutsoŋbii, mɛi ni wɔkɛtsuɔ nii, wɔklasbii, kɛ wɔwekumɛi hu odase. Enɛɛmɛi fɛɛ ni wɔfeɔ lɛ yeɔ ebuaa mɛi akpekpei abɔ ni yɔɔ je lɛŋ fɛɛ lɛ ni amɛnuɔ ‘yiwalaheremɔ lɛ he sane kpakpa lɛ’ he sane.​—Lala 96:2.\nAni ole mɔ ko ni obaanyɛ oshiɛ Nyɔŋmɔ Maŋtsɛyeli lɛ he sane kpakpa lɛ otsɔɔ lɛ, ni otsɔɔ lɛ nɔ ni ebaafee ehã lɛ wɔsɛɛ? Kaaŋɔ hiɛnɔkamɔ sane nɛɛ ohã bo pɛ ohe. Okɛ mɛi krokomɛi agba he sane amrɔ nɔŋŋ!\nMɛɛ “sane kpakpa” esa akɛ ashiɛ lɛ?\nBi mɔ ni kɛ bo kaseɔ Biblia lɛ ni etsɔɔ bo bɔ ni obaafee okɛ hiɛshikamɔ atsu nii ni okɛ nɔ ko ni okase kɛjɛ Biblia lɛ mli lɛ aye mɔ ko ni ole lɛ lɛ odase.\nKɛmaje Mɔ Ko Kɛmaje Mɔ Ko Te Ato Wɔ-Maŋtsɛyeli Shiɛmɔ Nitsumɔ Lɛ He Gbɛjianɔ Ahã Tɛŋŋ?